2012 heint d Planige fer d neu Halla agfangu, wo d Litterna-Halle vo 1979 ersetzu soll. Im August 2016 het schich d Gemeind Visp fer der Vercheuf vom Litterna-Grundstück entschidu. Z Projekt vo der Frutiger AG isch im September vo dem Jahr zum Siger vom Gesamtleistigsstudieüftrag gekührt wordu und d vier igangenu Projekte wärdent der Bevölkerig öffentlich üsgstellt. Im November 2016 spricht schich d Bevölkrig fer der Bau vo der neue Mehrzweckarena üs. Zer glich Zit bechunt d neu Eventhalla der Namu Lonza Arena. Im Juli 2017 leuft d Isprachefrist gägu d Baubewilligung ab. Nachum Baustart im März 2018 und der Grundsteinlegig im Monat druf wird d Arena im Summer 2019 fertiggestellt. D Inbetribnahm hed am Wuchenend vom 6. bis 8. September 2019 stattgfunu. Am 6. September isch d Halla mit der Partii gägu d SCL Tigers igweiht wordu. Der Oberwalliser NHL-Spiler Nico Hischier het der erscht Puckeinwurf gmacht. Am Endi verlierunt d neue Hüsherre mit 0:3. Am Tag druf het mu uf de HC Davos getroffu und mit 0:5 verloru.